ปลัดกระทรวงดิจิทัลเพื่อเศรษฐกิจและสังคม ยืนยัน พ.ร.บ.การรักษาความมั่นคงปลอดภัยไซเบอร์ ไม่ละเมิดสิทธิด้านข้อมูลของประชาชน แต่เป็นกฎหมายที่ดูแลระบบโครงสร้างพื้นฐานการบริการของภาครัฐที่สําคัญ
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคมหรือ ดีอี ยืนยันพระราชบัญญัติ หรือ พ.ร.บ.การรักษาความมั่นคงปลอดภัยไซเบอร์ ที่ผ่านการพิจารณาวาระที่ 3 ของสภานิติบัญญัติแห่งชาติ ว่า กฏหมายดังกล่าว ไม่ได้เข้าไปกำกับดูแลหรือควบคุมการใช้คอมพิวเตอร์เครื่องมือส่วนบุคคลหรือการใช้โซเชียลมีเดีย ตามที่สังคมกำลังตั้งข้อสงสัยและเข้าใจผิด ของ แต่ พ.ร.บ.นี้จะกำกับดูแลหน่วยงาน หรือองค์กร ที่เป็นโครงสร้างพื้นฐานสำคัญทางสารสนเทศ ที่สำคัญของประเทศ 7 ด้าน เช่น ด้านความมั่นคง ระบบทางการทหาร ระบบการควบคุมการบิน การดูแลน่านฟ้า ด้าน บริการพื้นฐานของภาครัฐที่สำคัญ เช่น ระดับตรวจคนเข้าเมือง หรืออื่นๆที่กระทบกับประเทศ ด้านการเงินการธนาคาร เช่น เอทีเอ็ม และ ด้านพลังงาน เช่น ระบบไฟฟ้า ประปา          กฎหมายฉบับนี้จะป้องกันการคุกคามทางไซเบอร์ ทั้งไวรัส มัลแวร์ แรนซอมแวร์ แฮกเกอร์ ที่จะเข้าไปทำลายระบบด้านต่างๆ ซึ่งกฎหมายจะกำหนดมาตรการว่า หน่วยงานนั้นจะต้องดำเนินการอย่างไร เพื่อรับมือกับภัยคุกคามไซเบอร์ โดยกำนดไว้เป็นระดับ หากถึงระดับวิกฤติที่ส่งผลกระทบทั่วประเทศ สำนักงานคณะกรรมการการรักษาความมั่นคงไซเบอร์แห่งชาติ ที่จะตั้งขึ้น จะเข้าไปแก้ไข โดยจะต้องขออำนาจศาลในการเข้าถึงระบบหน่วยงานที่มีปัญหา จึงยืนยันได้ว่า พ.ร.บ.การรักษาความมั่นคงปลอดภัยไซเบอร์ไม่ได้เกี่ยวข้องกับข้อมูลส่วนบุคคล